બે જણના પ્રેમમાં લગ્ન પહેલાંના સમાજને રસ હોય છે કૂથલીમાં-અફવામાં. પતિ-પત્નીનો સિક્કો તેમના નામને લાગે એટલે બધું ઠીક-ઠરીઠામ થઈ જાય. તો તેવો જ બીજો કાગળ તે છૂટાછેડાનો. એટલે જ ‘અર્થ’ ચિત્રમાં પૂજા (શબાના આઝમી) પતિને છૂટાછેડાના એ કાગળ પર સંમતિ આપે છે ત્યારે કોઈ ચર્ચા નથી કરતી. રોકટોક વિના સહી કરે છે; પરંતુ એની સહીમાં એક દર્દ છે તો એક વ્યંગ પણ છે. જાણે કહેતી હોય : મને તારી બીજી પ્રિયતમાની દયા આવે છે. આટલાં વરસના લગ્નસંબંધ પછી મારે જો આવી રીતે સહી કરવી પડતી હોય ! આ કાગળનો અર્થ આટલો જ !